Temeljem članka 17. Pravilnika Komisije za vodiče Hrvatskog planinarskog saveza, Komisija za vodiče HPS-a

??. lipnja 2025. godine utvrđuje

**Postupak licenciranja planinarskih vodiča HPS-a**

# Vodička licenca

Vodička licenca je ovlaštenje (pravo) za samostalno vođenje planinara na terenima i u uvjetima obuhvaćenim standardom za koji je vodič osposobljen.

Vodički standardi u HPS-u usklađuju se sa standardima Međunarodne penjačke i planinarske federacije (UIAA) o čemu se skrbi Komisija za vodiče HPS-a (u daljnjem tekstu Komisija).

Licencu izdaje Komisija.

Licenca traje tri godine.

Licenca ne vrijedi bez članske iskaznice HPS-a s odgovarajućom članskom markicom HPS-a za tekuću godinu.

# Stjecanje licence

Licenca za odgovarajući standard stječe se uspješnim polaganjem ispita prema programu tečaja za vodiče tog standarda.

Vodiču koji položi ispit Komisija osim uvjerenja o položenom ispitu (diplome) izdaje također vodičku iskaznicu s upisanim vodičkim standardima za koje ima važeće licence.

Polazniku koji je uspješno završio tečaj za vodiča A standarda (vodič pripravnik) Komisija izdaje uvjerenje o uspješno završenom tečaju ali mu ne izdaje vodičku iskaznicu i licencu.

# Ograničenja licence

Licenca vrijedi za vođenje na terene i uvjete opisane standardima koji su navedeni u važećoj vodičkoj iskaznici. Vodič koji ne posjeduje važeću licencu za vođenje po terenima i uvjetima opisanim standardima B, C, D, E, F

ili G može na takvim terenima i u takvim uvjetima djelovati pod vodstvom i nadzorom licenciranog vodiča

odgovarajućeg standarda, u svojstvu njegova pomoćnika.

Vodiči kojima je istekla licenca i vodiči pripravnici ne smatraju se osobama ovlaštenim za samostalno vođenje planinarskih izleta.

# Produljenje licence

**Osnovni uvjeti** za produljenje licence su:

1. aktivan rad u osnovnoj planinarskoj udruzi - najmanje 10 dana u akcijama vođenja u svojstvu vodiča u licencijskom razdoblju od tri godine,
2. obnavljanje i usavršavanje znanja i vještina putem zbora vodiča, sudjelovanja na tečajevima, seminarima ili vježbama koje organizira stanica planinarskih vodiča – najmanje 3 aktivna sudjelovanja u licencijskom razdoblju od tri godine.
3. sudjelovanje u edukaciji ili vježbi prve pomoći organiziranoj u zdravstvenoj ustanovi, Crvenom križu, Stanici Hrvatske gorske službe spašavanja i stanici planinarskih vodiča, pod vodstvom i nadzorom liječnika ili medicinskog tehničara – sudjelovanje na barem jednoj vježbi prve pomoći u licencijskom razdoblju od tri godine,
4. vodičko djelovanje u skladu s Pravilnikom o organiziranju i vođenju izleta, tura i pohoda u HPS-u.

**Dodatni uvjet** za produljenje licence za vođenje po standardima B, C, D, E, F i G je:

* najmanje 5 dana u akcijama vođenja na terenima i u uvjetima odgovarajućeg standarda u licencijskom razdoblju od tri godine.

Članstvo i aktivan rad u osnovnoj planinarskoj udruzi potvrđuje i ovjerava planinarska udruga u kojoj je aktivnost provedena.

Obnavljanje i usavršavanje znanja i vještina putem zborova vodiča, sudjelovanja na tečajevima, seminarima ili vježbama koje organizira stanica planinarskih vodiča potvrđuje stanica planinarskih vodiča koja je vježbu organizirala.

Sudjelovanje u edukaciji ili vježbi prve pomoći dokazuje se potvrdom nadležne ustanove ili stanice planinarskih vodiča koja je organizirala edukaciju/vježbu.

Vodičko djelovanje u skladu s Pravilnikom o organiziranju i vođenju izleta, tura i pohoda u HPS-u te nepostojanje izrečene mjere suspenzije ili oduzimanja licence prije produljenja licence provjeravaju stanica planinarskih vodiča i Komisija.

Aktivno sudjelovanje na vježbama u stanici planinarskih vodiča je uvjet za produljenje licence.

Vodič može licencijske uvjete steći sudjelovanjem u vježbama u bilo kojoj stanici planinarskih vodiča ako je takvo sudjelovanje dogovoreno između stanica planinarskih vodiča ili odobreno od povjerenstva za koordinaciju rada stanica, te putem drugih oblika školovanja i usavršavanja u HPS-u, odnosno u organizacijama koje provode edukaciju o prvoj pomoći.

# Postupak produljenja licence

Postupak produljenja licence provodi Komisija putem stanica planinarskih vodiča.

Za produženje licence vodič stanici planinarskih vodiča dostavlja ovjeren Obrazac planinarskog vodiča s podacima o vodičkom djelovanju u protekle tri godine. U obrascu vodič upisuje aktualne osobne podatke (ime i prezime, OIB, matična planinarska udruga, matična stanica planinarskih vodiča, adresa stanovanja, e- mail adresa, broj telefona) te upisuje ostvarene izlete i ture na kojima je obavljao vodičke zadaće, prema odgovarajućim standardima za koje potražuje produljenje licence.

Stanice planinarskih vodiča provode provjeru jesu li ispunjeni uvjeti za produljenje licence u svim standardima u kojima vodič djeluje te jesu li ispunjeni opći uvjeti za licenciranje (poseban naglasak na sudjelovanju na vježbama i na edukaciji ili vježbi prve pomoći).

Stanica planinarskih vodiča za vodiče koji ispunjavaju uvjete za produženje licence dostavlja Komisiji popunjen obrazac – Integrirani obrazac SPV za prijavu vodiča za licenciranje elektronskim putem na adresu licenciranje.vodica@hps.hr.

Za više vodičke standarde (B, C, D, E, F i G) Komisiji se dostavlja i Obrazac planinarskog vodiča u elektroničkom obliku.

Za pročelnike stanica planinarskih vodiča Komisije se dostavlja i Obrazac planinarskog vodiča ovjeren od matičnog planinarskog društva te provjeru ispunjenja uvjeta provodi Komisija.

Komisija obavlja provjeru podataka, a po potrebi može od stanice planinarskih vodiča, osnovne planinarske udruge ili vodiča zatražiti dodatne informacije ili dokaze o ispunjenju uvjeta za licenciranje. Ako su svi uvjeti uredno ispunjeni Komisija odobrava izradu vodičkih iskaznica.

Ured HPS-a po zaprimljenom odobrenju Komisije izrađuje vodičke iskaznice i dostavlja ih nadležnoj stanici planinarskih vodiča koja vodiču dostavlja ili uručuje novu iskaznicu.

Izgled i sadržaj Obrasca planinarskog vodiča i Integriranog obrasca SPV za prijavu vodiča za licenciranje određuje Izvršni odbor Komisije i javno ih objavljuje na web stranicama HPS-a.

# Postupak u slučaju neproduljenja licence

Vodiča koji ne ispunjava uvjete za produljenje licence, stanica planinarskih vodiča uputit će na vježbe putem kojih će moći zadovoljiti potrebne uvjete za produljenje licence.

# Zadaće stanice planinarskih vodiča u postupku licenciranja

Zadaće stanica planinarskih vodiča su:

* organiziranje vježbi za vodiče i vodiče pripravnike,
* provođenje postupka licenciranja za sve vodiče na području svojeg djelovanja,
* informiranje članstva o odlukama, smjernicama, preporukama Komisije i Izvršnog odbora Komisije.
* poticanje vodiča na aktivan vodički rad u svojim osnovnim planinarskim udrugama u skladu s njihovom osposobljenošću i licencom,

Stanica planinarskih vodiča prati rad vodiča i pripravnika na području svojeg djelovanja, organizira i provodi vježbe, prikuplja vodičke obrasce, izrađuje i Komisiji upućuje Integrirani obrazac SPV o vodičima koji ispunjavaju uvjete za produljenje licence te daje vodičima upute i objašnjenja o postupku licenciranja.

U slučaju da stanica planinarskih vodiča ne izvršava svoje zadaće u postupku licenciranja, Izvršni odbor Komisije može odrediti povjerenika za obavljanje poslova licenciranja vodiča na području djelovanja stanice planinarskih vodiča.

# Zadaće Komisije pri postupku licenciranja

Komisija vodi evidenciju vodiča kojima je izdana licenca te evidenciju o pripravnicima za vodiče. Evidencija sadrži sljedeće podatke: ime i prezime, OIB, adresu, datum rođenja, naziv matične planinarske udruge, naziv matične stanice planinarskih vodiča, evidenciju o vrsti, mjestu i vremenu pohađanja tečaja, evidenciju o vrsti, mjestu i vremenu polaganja ispita te rezultatu ispita, godini važenja pripravničkog staža ili vodičke licence.

Popis licenciranih vodiča i pripravnika kojima traje pripravnički staž je javan.

Upućivanjem obrasca za vodiče, vodič, odnosno vodič pripravnik daje osobnu privolu za prikupljanje i obradu podataka za potrebe evidentiranja vodiča HPS-a te potvrđuje svoju suglasnost da se prikupljeni podaci koriste u Vodičkoj službi HPS-a za informiranje o tečajima, ispitima, vježbama, licenciranju i drugim vodičkim aktivnostima koje organiziraju i provode Hrvatski planinarski savez i stanice planinarskih vodiča.

# Dostavljanje i obrada dokumenata

Upućivanjem ili prosljeđivanjem obrasca planinarskog vodiča, vodič, planinarska udruga i stanica planinarskih vodiča jamče za točnost i istinitost upisanih podataka.

U slučaju upućivanja obrasca elektroničkom poštom, obrazac se smatra valjano potpisanim ako je upućen s registrirane osobne elektroničke pošte vodiča ili službene elektroničke pošte udruge članice HPS-a.

Ispunjeni obrazac će se smatrati valjano ovjerenim od strane planinarske udruge članice HPS-a, ako ga ta udruga uputi ili proslijedi sa svoje službene elektroničke adrese ili ako potvrdi primitak i valjanost obrasca.

Popis koji stanica planinarskih vodiča dostavlja Komisiji smatra se valjano ovjerenim ako je zaprimljen sa službene elektroničke adrese stanice planinarskih vodiča ili povjerenika za licenciranje na području stanice planinarskih vodiča.

Propisani postupak dostavljanja i obrada dokumenata, zamijeniti će se dostavom i ovjerom podatka po uspostavi aplikacije „Sigurni izleti“.

U slučaju da osnovna planinarska udruga vodiču čiji je član, u roku od 21 dana od upućivanja obrasca na službenu elektroničku adresu matične udruge čiji je član ne potvrdi ili ospori valjanost zaprimljenog obrasca, smatrat će se da je obrazac valjano ovjeren.

Stanica planinarskih vodiča i Komisija zadržavaju pravo zatražiti od osnovne planinarske udruge ili vodiča dodatna pojašnjenja odnosno provjeru i pisanu ovjeru obrasca.

Vodič u postupku licenciranja prihvaća da mu se obavijesti o postupku licenciranja dostavljaju na registriranu elektroničku poštu.

# Produljenje licence u posebnim slučajevima

U slučaju da matična stanica planinarskih vodiča ne provodi vježbe za obnovu ili usavršavanje znanja i vještina, vodič se može radi ispunjenja uvjeta za licenciranja izravno obratiti Komisiji koja će vodiča uputiti na vježbe putem kojih će moći ispuniti potrebne uvjete za produljenje licence i provesti postupak licenciranja u skladu sa pravilima o produljenju licence.

U slučaju da vodič iz opravdanih razloga nije u mogućnosti sudjelovati na vježbama za obnovu ili usavršavanje znanja i vještina u matičnoj stanici planinarskih vodiča, vodič se može radi ispunjenja uvjeta za licenciranja izravno obratiti Komisiji koja će vodiča uputiti na vježbe putem kojih će moći ispuniti potrebne uvjete za produljenje licence i provesti postupak licenciranja u skladu sa pravilima o produljenju licence.

# Prestanak valjanosti i oduzimanje licence

Valjanost licence prestaje istekom razdoblja za koje je izdana, u slučaju prestanka članstva u HPS-u ili isključenjem iz Vodičke službe HPS-a.

Licenca se vodiču može oduzeti prije isteka u slučaju:

* + pogreške ili propusta vodiča kojom su zdravlje i život članova vođene skupine dovedeni u neposrednu opasnost,
	+ grubog kršenja Pravilnika o organiziranju i vođenju planinarskih izleta, tura i pohoda u HPS-u,
	+ u slučaju kada vodič ne dostavi izvješće o vođenom izletu po zahtjevu Komisije ili IO HPS-a.

Licenca može biti privremeno suspendirana kada okolnosti ukazuju na opravdanu sumnju da je vodič počinio stručnu pogrešku u vođenju do okončanja postupka.

Odluku o oduzimanju licence donosi Izvršni odbor Komisije.

Na odluku o oduzimanju licence može se izjaviti žalba o kojoj odlučuje Komisija.

# Nadležnosti u postupku licenciranja

Poslove vezane uz licenciranje i produljenje licenci u Komisiji izvršava povjerenik za administracijske i licencijske poslove.

# Prijelazne i završne odredbe

Za tumačenje postupka i rješavanje nejasnoća nadležan je Izvršni odbor Komisije.

Ovaj Postupak licenciranja planinarskih vodiča HPS-a primjenjuje se od 1. srpnja 2025. godine.

Pročelnica Komisije za vodiče HPS-a Karoline Supina Vrabec